text: Eftersøgt var kommet på plejehjem
  07 april 2011 kl. 08.21
  Politiets omfattende eftersøgning af Otto Hansen, 80 år, på Als er aflyst. Otto Hansen er fundet i god behold - på et plejehjem.
  Syd- og Sønderjyllands Politi satte eftersøgningen i gang i går med blandt andet hunde og en helikopter, da naboerne til Otto Hansen i Madeskov ikke havde set ham en uge.
  Otto Hansen cyklede lange ture, og politiet frygtede, at han lå hjælpeløs i en grøft.
  Torsdag morgen oplyste hjemmehjælpen i Sønderborg til politiet, at Otto Hansen var kommet på plejehjem, hvor han har været et par dage.
  Normalt forhører politiet sig på de nærliggende sygehus, når en person forsvinder, men plejehjem står ikke på listen over mulige tilflugtssteder.
  